
Joss Wood

Fest for livet

Oversatt av Mona Berge


Joss Wood elsker bøker og reising – særlig til villmarken i Sør-Afrika og hvor som helst, egentlig. Hun er gift, har to tenåringer og to katter. Etter en karriere innen økonomi skriver hun nå på heltid.

Liam Christopher la hodet tilbake og fulgte det blinkende flyet med blikket. Det kunne være privatflyet til Brooks Abbingdon med Teresa om bord. I et glimt så han for seg at Teresa satt på fanget til Brooks og at han trøstet henne mens hun gråt. Fingrene strammet seg om glasset. Han hørte et skarpt smell og kjente at fingrene ble våte.

Liam så ned på det knuste glasset. Merkelig nok så han ikke noe blod. Han satte det ødelagte glasset på balkongbordet, ristet vekk dråpene fra hånden, fant frem lommetørkleet og tørket seg. Snakk om å sløse med dyre dråper. Han så inn i den luksuriøse presidentsuiten i Goblet Hotel. Vennen Matt Richmond skrittet frem og tilbake der inne. Matt var forbannet og det med all rett. Gallakvelden var ødelagt og kom til å bli husket for alle de gale grunnene.

Og det var Teresas skyld. Vel, det var kanskje å ta i litt. Hun hadde ikke visst at broren hennes skulle dukke opp og ødelegge flere måneders arbeid, men siden hun var eventplanleggeren, var det hun som hadde ansvaret.

Ville firmaet hennes komme seg etter dette? Det tvilte han på. Ville hun komme seg? Teresa var seig, men hun hadde opplevd et par tilbakeslag i det siste. Da Matt ba henne om å umiddelbart forlate hotellet og ta broren med seg, visste hun at ryktet hennes ville bli svertet enda mer. Hun ville vekk fra ham også, og det forsto han godt.

Nadia kom inn i rommet. Matt snakket i telefonen, men han holdt hånden ut mot henne. Nadia lente seg inntil ham og la armene om livet hans. Matt kysset henne på hodet og fortsatte samtalen.

Liam følte noe som minnet om sjalusi. Han hadde aldri trodd på ekte kjærlighet – hadde ikke sett noen tegn til det da han vokste opp – men det fantes kanskje, og kanskje det var veldig sjeldent. Matt hadde funnet meningen med livet i Nadia, men Liam var ikke så naiv at han trodde at alle var like heldige.

Kjærlighet var ikke noe for ham.

Matt slengte telefonen ned i sofaen og trakk kona si inntil seg. Liam visste at Matt fant styrke i Nadia, at han støttet seg til henne. De byttet på å lede og følge, gi og ta styrke. De var som to trær som vokste sammen, delte jord og vann mens greinene viklet seg inn i hverandre.

Det slo ham at han og Teresa var to atskilte trær. De ruvet i terrenget, sto imot vær og vind og bøyde seg aldri. De var plantet for langt fra hverandre – og altfor mye hadde skjedd mellom dem og rundt dem – til at de kunne bygge en bro over avstanden. De kunne ha eksplosiv sex, men ikke noe mer.

Liam snudde seg og gikk bort til balkongrekkverket. Kanskje det var like greit at hun hadde brutt med ham for godt. Som hun selv hadde sagt, var det det beste for henne, ham og Christopher Corporation.

Hvis det var sant, hvorfor var han i så dårlig humør da?

Matt kom ut på balkongen med en flaske whisky i hånden. Han hevet brynene da han så det knuste glasset, og ga Liam flasken. Liam tok en grådig slurk og lot hånden falle ned langs siden. Han skulle bli bestekompis med denne flasken før det lysnet av dag.

«Hvor er Nadia?»

Matt lente seg mot rekkverket og rullet hodet fra side til side for å løse opp spenningene i nakken. Det gadd ikke Liam å prøve på engang. Spenningen i nakken var permanent.

«Hun gikk og la seg», sa Matt og så på klokken. «Den er snart tre.»

«Det var litt av en kveld.» Liam tok en ny slurk av flasken og så opp på himmelen da et nytt fly passerte. «Jeg bør vel be om unnskyldning.»

«For hva?» spurte Matt. «Det var ikke din skyld at broren til Teresa ødela kvelden.»

«Ikke Teresas heller», sa Liam.

«Fortell meg om broren hennes», sa Matt. Han gikk bort og satte seg i sofaen. Der stakk han en pute under hodet og la bena på bordet.

Under normale omstendigheter ville Liam aldri røpe noen andres hemmeligheter, men dette var Matt, hans beste venn som han stolte fullt og fast på. Han trengte også hjelp av Matt til å forstå alt sammen.

«Det er innviklet, men jeg skal fortelle deg hva jeg vet. Teresa har fortalt meg en del, og den private etterforskeren min har funnet ut en del. For mange år siden likte Joshua dop og alkohol litt for godt, og satte seg i gjeld til noen lyssky individer. De tilbød ham en jobb for å betale ned gjelden. Han ble sjåfør …»

«Og fraktet dop. Enten visste han det, eller så gjorde han det ikke», avsluttet Matt for ham.

«Ja. Han ble tatt og satt i fengsel. Teresa ba om hjelp fra Fikseren …»

«Jeg har hørt om ham. Han er …»

Liam så spørrende på ham. «Effektiv?»

«Jeg skulle til å si nådeløs, men, greit.»

«Han sørget for at saken ble henlagt, fikk ham ut av fengselet og bosatte ham på den andre siden av landet. Guttungen lærte ingenting av dette. Han har opparbeidet seg en enorm spillegjeld. En mafialignende organisasjon har kjøpt gjelden, og nå har rentene skutt i været.»

«Hvor mye er gjelden på nå?»

«Sju millioner dollar», svarte Liam. «For noen uker siden fikk Teresa vite at han var blitt kidnappet, men det viste seg å være løgn. Teresa fikk beskjed om å betale gjelden hans, men så mye penger har hun ikke, og de har ikke kontaktet henne igjen, så vidt jeg vet.»

«Betal gjelden for henne, trekk det fra summen du må betale for å kjøpe aksjene hennes når hun har avsluttet året som styremedlem i Christopher Corporation», foreslo Matt. «Ifølge vilkårene i din fars testament.»

«Teresa håper at hun kan utsette betalingen til hun har solgt aksjene. Hun vil ikke ha noe med meg å gjøre.» Tanken på at Teresa skulle selge de aksjene til noen andre, var uutholdelig. Hvis hun gjorde det, mistet han kontrollen over selskapet.

«Ingen har gitt Teresa, eller Joshua, en tidsfrist for nedbetalingen av gjelden.»

«Merkelig», nikket Matt. «Det er viktig at han holder en lav profil, så hvorfor i all verden krasjet han en live-strømmet event?»

«Hva sa Teresa?» spurte Matt etter en liten pause.

«Jeg vet ikke. Hun snudde ryggen til meg og reiste tilbake til Seattle i Abbingdons privatfly.» Han fant frem telefonen og ringte henne. Han måtte vite at alt var bra med henne, at alt var bra med Joshua. Han fikk bare svareren og la igjen en beskjed om at hun skulle ringe.

Han satte fra seg flasken på bordet og satte seg ned i stolen overfor Matt. Han støttet armene på knærne og bannet lavt.

«Det er det jeg føler også», bemerket Matt. «Jeg har jobbet med å begrense skadene, men det er vanskelig når alt er fanget på film og strømmet live.»

Liam krympet seg. «Hvor mange seere?»

«Altfor mange.» Matt løftet glasset i en sarkastisk skål. «Når Teresa føkker opp, så gjør hun det til gangs. Det skal hun ha.»

«Hun visste ikke at broren var i byen engang», glefset Liam.

«Du forsvarer henne hele tiden», sa Matt og traff spikeren på hodet.

Liam sendte ham et skarpt blikk. «Hva vil du frem til?»

«Det har vært det ene dramaet etter det andre, og det startet med at du trodde at hun hadde hatt en affære med faren din.»

«Hun forklarte det. Faren min var mentoren hennes og en god venn.»

Matt himlet med øynene. «De må ha vært veldig gode venner siden han etterlot henne tjuefem prosent av aksjene i selskapet som er verdt millioner.»

Når Matt sa det på den måten, kom all usikkerheten og frykten tilbake. Ble han lurt? Kunne han tro på Teresas versjon? På dødsleiet bekreftet Linus at det ikke hadde vært noe annet enn vennskap mellom dem. Liam ønsket å tro ham, tro dem. Men han var oppdratt til å tro at alle løy, så hvordan i helvete kunne han stole på noe av det de sa? Noe noen sa?

Han hadde trodd at han i det minste kunne stole på foreldrene til en viss grad, men den siste løgnen deres hadde vært den største. Da faren lå på dødsleiet, oppdaget han at det var vitenskapelig umulig at foreldrene hans kunne få et barn med hans blodtype. Altså var bare en av dem hans forelder, eller så var han adoptert. Det var noe skikkelig dritt å oppdage det i en alder av trettito. Var det rart at han hadde problemer med mellommenneskelige forhold?

Det var sent, og Liam var lei av å snakke. Han fortalte Matt at Teresa ikke ville ha noe med ham å gjøre. Matt så lettet ut. «Er du glad for det?»

Vennen ristet på hodet. «Glad er ikke det rette ordet …» Han rettet seg opp og satte føttene på gulvet. «Forhold skal ikke være så vanskelige. I løpet av de siste månedene har du trodd at hun er en løgner, en lykkejeger og en opportunist. Du har ligget med henne og så ligget med andre kvinner.»

Nei, det hadde han ikke. «Jeg prøvde å ligge med noen andre for å få henne ut av systemet.»

Matt veivet vekk den forklaringen. «Samme det. Hun ble hengt ut i media og dro med seg deg. Verden fikk høre at hun hadde hatt en affære med faren din og at hun bare lå med Linus for å få kloa i selskapet.»

«Hva vil du frem til?»

«Jeg liker Teresa, men …»

«Jaså?»

«Ja. Hun er en fabelaktig eventplanlegger. Ja, jeg er skikkelig forbannet fordi kvelden endte som den gjorde, men jeg forstår at det ikke var hennes feil. Men karrieren hennes trengte ikke dette, og hvis hun ble boikottet tidligere, vil ikke det være noe sammenlignet med hvordan det vil bli nå.»

Liam klemte fingrene om neseryggen. Herregud.

Matt sukket tungt. «Når alt kommer til alt, er jeg lojal mot deg. Og som din venn råder jeg deg til å holde deg unna henne. Elsker du henne?»

Liam rykket til og satte øynene i Matt. Halsen snørte seg sammen. Han hadde hatt noen sentimentale øyeblikk i det siste der han flørtet med tanken på kjærlighet, men det var bare et resultat av hormoner og fantastisk sex. Nei, selvfølgelig elsket han ikke Teresa. Han trodde ikke på kjærligheten. Men han var tiltrukket av henne, og tiltrekning ble lett forvekslet med forelskelse.

«Nei.»

Matt reiste seg opp og la hånden på skulderen hans. «Da er det rart at hun har så stor makt til å påvirke deg. En du bare liker å ligge med, kan ikke ha så stor makt.»

Faen i helvete.

«Gå og legg deg, Matt.»

Matt smilte for første gang den kvelden. «Nå skal jeg gå og legge meg med kvinnen som faktisk gjør livet mitt mye bedre.»

Liam skulte etter ham da han gikk. Han lurte på om han skulle gå tilbake til sin egen suite, til den tomme sengen som ventet på ham. Men natten var mild, stolen var behagelig og han hadde en flaske som holdt ham med selskap. Dessuten hadde han for mye å tenke på til at han fikk sove.

Han lente seg tilbake og så på lysene fra flyene som beveget seg mellom stjernene.

Hvor ille hadde dette egentlig vært?

Teresa St. Claire hadde opplevd mye og visste hva det ville si å bli hengt ut i media. Men denne kvelden hadde vært den verste hun hadde opplevd. Hun følte seg nummen der hun satt i flyet til Brooks Abbingdon. Kanskje det aller verste var denne numne følelsen og troen på at det aldri kom til å bli bedre.

Hun betraktet broren under halvlukkede øyelokk. På haken hadde han et stort blåmerke og underleppen var hoven. Hun var glad i Joshua, men akkurat nå likte hun ham ikke i det hele tatt. Den eneste mannen hun følte en smule godvilje for, var Brooks Abbingdon. Han hadde tilbudt dem skyss ut fra det siste profesjonelle katastrofeområdet hennes.

Teresa bet i seg et stønn. Ryktet hennes, og firmaets rykte, hadde balansert på en knivsegg i ukevis, men at broren kom brasende inn på den prestisjefylte gallamiddagen, og attpåtil rev til seg mikrofonen fra sangeren Jessie Humphrey og bablet i vei om rike tapere og løgnere, hadde dyttet henne ned fra den smale eggen.

Hvorfor hadde Brooks Abbingdon, øverste leder av Abbingdon Airlines, kommet henne til unnsetning? Han var rik, suksessfull og dødskjekk. Hun kunne ikke begripe hvorfor han hadde tilbudt henne og broren skyss tilbake til Seattle. Men hun klaget ikke. Hun måtte få Joshua tilbake under radaren så fort som mulig, og Brooks hadde tilbudt henne en utvei.

Joshua satt med hengende hode i setet og mumlet for seg selv. Han hadde vært en pest og en plage de siste årene, men han var lillebroren hennes, og hun hadde alltid tatt seg av ham. Til å begynne med hadde hun ment at handlingene hans skyldtes en kombinasjon av dop og alkohol, men tidligere den kvelden hadde hun kommet borti armen hans, og han hadde skreket ut. Teresa hadde rullet opp skjorteermet og funnet et merke etter en nål, og det på et sted det var vanskelig for ham å komme til.

Men hvorfor var hun overrasket? Dette var det absurde livet hennes der alt var mulig.

Teresa så fra broren til Brooks og så at han betraktet henne. Hun ventet på ilingen av attraksjon, en gnist, og sukket da ingenting skjedde. Kanskje hun ikke reagerte på ham fordi hun var utslitt og nummen. Brooks hadde alt det hun vanligvis fant tiltrekkende hos en mann. Han var høy og bredskuldret med smale hofter og lange ben. Han snakket med utpreget britisk aksent, stemmen var dyp og klangfull, ansiktet var maskulint og sexy og huden solbrun.

Men han var ikke Liam.

Grrrr!

Telefonen ga fra seg en diskré lyd, og hun så navnet hans på skjermen. Nei, hun kunne ikke snakke med ham, ikke i kveld, kanskje aldri mer. De siste månedene hadde hun vært ute av balanse, usikker på hva som kom til å skje hver dag. Det hadde gjort henne utmattet. Hun visste rett og slett ikke om hun ville klare å gå på med krum hals. Det var fristende bare å krølle seg sammen til en ball og bli liggende.

Brooks kremtet, og Teresa så opp. Han rakte henne et glass med whisky. Hun tok imot det og kikket på Joshua. Han hadde sovnet med hodet lent mot veggen. Hun drakk opp whiskyen i én slurk, satte glasset ned og møtte Brooks’ medfølende blikk.

«Vil du ha en til?» spurte han.

Teresa ristet på hodet. «Nei takk, da kommer jeg til å kollapse.» Hun nikket mot Joshua. «Jeg er så lei for det som skjedde. Jeg vet at jeg gjentar meg selv, men jeg skjønner ikke hvordan han fant ut hvor jeg jobbet, eller hva som fikk ham til å …» Hun nølte og lette etter ordene. Ødelegge karrieren min? Sette meg i forlegenhet? Slå meg konkurs? «Gjøre det han gjorde.»

Brooks trakk på skuldrene. Da han ikke sa noe, la Teresa til: «Jeg forstår deg godt hvis du ikke vil at jeg skal planlegge bryllupet ditt.»

Brooks stirret på henne en lang stund. Hun kom ikke til å klandre ham hvis han trakk tilbake jobbtilbudet. Han hadde kommet med det tidligere på kvelden før alt gikk til helvete.

I pinefulle glimt så hun for seg kveldens hendelser. Joshua som rev til seg mikrofonen, den usammenhengende bablingen hans, Liam som kastet seg over ham og fikk ham i bakken. Alt ble strømmet live til Jessies fans rundt om i verden.

Brooks dunket pekefingeren mot glasset og ristet på hodet. «Kvelden, og helgen, gikk bra helt til broren din dukket opp. Jeg kunne se hvor mye tid og krefter du hadde lagt i planleggingen. Det var ikke din feil at det gikk galt.»

«Takk.»

«Vi kan snakke om bryllupet mitt.»

Teresa rynket pannen. Klokken var snart tre om natten, hun var utslitt, og han ville at hun skulle snakke om blomster og mat? På den andre siden tilbød han henne en livbåt mens hun lå og tråkket vannet i høy sjø.

«Ja, gjerne det.»

Det gikk plutselig opp for henne at hun ikke ante hvem han skulle gifte seg med. Hun var faktisk fremdeles overrasket over å høre at han var forlovet. Hun hadde sett på ham som en innbitt ungkar som ikke var interessert i å slå seg til ro.

«Hvem er den heldige?»

Brooks stirret på henne et øyeblikk. «Det får du vite når tiden er inne.»

Ja vel? For et merkelig svar. Hun prøvde å skjule forbløffelsen, men hvorfor var han så hemmelighetsfull? Skulle ikke bruden ta del i planleggingen? Hva var det som foregikk her?

«Har du gjort deg noen tanker om hvor du vil at bryllupet skal stå? Når? Hvor mange gjester? Hva er budsjettet?»

«Du vil få et ubegrenset budsjett, og jeg betaler det dobbelte av det du pleier å kreve.»

«Hva er haken?» spurte hun.

Brooks smilte. «Du må arrangere årets bryllup som skal gå av stabelen den trettiende.»

«I hvilken måned?» Hun trengte minst seks måneder på forberedelsene.

«Jeg skal gifte meg den siste lørdagen i denne måneden, Teresa.»

Om to uker?

Hadde han gått fra vettet?

Teresa holdt frem glasset og nikket mot whiskyflasken. «Kan jeg få en til? Ikke for å være frekk, men er du sprø? Det er ikke mulig å planlegge et bryllup på to uker.»

Brooks tok opp telefonen og ringte. «Hun sier at hun ikke kan gjøre det», sa han til personen i den andre enden. Så ga han henne telefonen. «Han vil snakke med deg.»

Teresa la på og så resignert på ham. «Jeg skal med glede arrangere bryllupet ditt om to uker.»

Enda en suksess for Fikseren. Det betydde at en ny stor regning ville havne i innboksen hans snart. Men noen ganger måtte man betale for å få det som man ville.

Han så at Teresa var fullstendig utmattet, så han ba henne om å hvile. Hun lot seg ikke be to ganger, men lente hodet tilbake og lukket øynene. Hun hadde blitt sjokkert av tidsfristen. Å høre at han ennå ikke hadde valgt seg en brud, kom til å slå henne ut.

Hvem planla et bryllup før man fant seg en brud?

Han gjorde det tydeligvis.

Brooks strakte ut bena og lente seg tilbake i setet. Gift? Han? Han hadde alltid trodd, og trodde fremdeles, at gifteringer var som små håndjern. Men nå gikk han i giftetanker selv fordi bestefaren hans var en gammel stabukk.

Lester Abbingdon var oppsatt på å investere i en kjede med luksushoteller som fremdeles var på planleggingsstadiet. Brooks var ikke overbevist om at investeringen ville kaste av seg, men Lester ville bli den neste store hotellmogulen, og siden han ikke kunne ta penger fra det enorme Abbingdon Trust, ville han skaffe til veie pengene ved å selge aksjene sine i Abbingdon Airlines. Brooks var ikke interessert i å få en ny partner. Han ville ikke rettferdiggjøre beslutninger eller be om tillatelse til å gjøre det han ville med selskapet sitt.

Nei, den eneste løsningen var å kjøpe bestefarens aksjer selv, og det betydde at han måtte gifte seg. Han stirret ut på det uendelige mørket utenfor og tenkte tilbake på sitt første besøk hos advokatene i Abbingdon Trust. Han hadde fylt tjueen og fått høre at han som eneste arving ville få utbetalt et betydelig månedlig beløp fra trustfondet. I tillegg skulle han også få flere milliarder når han fylte tjuefem. Hvis han var gift.

Hvis han ikke var gift da, ville tilbudet stå ved lag hvert femte år. Da han ble tjuefem hadde han brukt Lesters penger og kjøpt sine to første lastefly. Han hadde det helt fint som singel, og ville ikke ofre friheten. Det samme gjaldt da han ble tretti. Men nå var han trettifem, og Abbingdon Airlines var verdt uleiligheten. Han ville ha kontroll, og for å få kontroll trengte han penger, og for å få pengene måtte han gifte seg …

Han hadde utviklet selskapet til å bli et av landets mest respekterte flyselskap. Kundene hans visste at de kunne stole på at han fikk dem, eller godset deres, dit det skulle på kortest mulig tid. Men Lester ville spille Monopol og hadde plassert ham i en kinkig situasjon. Burde ikke nitti år gamle menn spille bridge og røyke sigar?

Hver gang han snakket om dette, minnet Lester ham på hvor glad han var for at han ble tvunget til å gifte seg, og at det forhåpentligvis ville resultere i et etterlengtet barnebarn. Hvis ikke ville seks hundre års familiehistorie opphøre, kunst og innbo samlet gjennom tjuefire generasjoner ville bli spredt ut over hele verden. Abbingdon slott og jordeiendommen ville bli solgt til høystbydende. Familien Abbingdon var ikke kongelige, men det var pokker ikke langt unna.

Det hele sto og falt med Brooks …

Han skulle få barn, en dag. Ikke nå. Nå ville han bare redde selskapet sitt.

Brooks tok en slurk whisky og betraktet Joshua St. Claire – som heldigvis sov dypt. Han hadde ikke lagt merke til de myke skinnsetene eller de orientalske teppene. Det ergret ham at de to gjestene ikke satte pris på de luksuriøse omgivelsene. Irritasjonen hadde ikke noe å gjøre med prislappen på flyet, som nærmet seg en halv milliard dollar. Verken gjestene eller bestefaren delte lidenskapen hans for alt med en motor og to vinger.

Selskapet hans blomstret, og inntil for to uker siden hadde livet vært fantastisk. Men nå satt han her og planla bryllupet sitt. Siden fondet betalte for bryllupet, skulle han utnytte det til sin fordel og gjøre bryllupet til et stort event som ga ham enda flere kontakter. Han skulle invitere alle sine nåværende kunder og alle han så på som potensielle kunder.

Det eneste han trengte nå, var en brud.

Brooks så på skjønnheten i setet overfor og la hodet på skakke. Teresa St. Claire var vakker. Høy og slank og elegant. Hun minnet litt om Grace Kelly. Selv om hun var omgitt av rykter og sladder, holdt hun hodet høyt hevet og opptrådte alltid kjølig og fattet.

Han likte sånne kvinner som kunne bevare fatningen når livet raste sammen. Det viste karakterstyrke. Hun var vakker, sexy og intelligent. Hva mer kunne han ønske seg? Fikseren hadde foreslått henne som ekteskapskandidat og sagt at han muligens kunne få henne til å si ja.

Et ekteskap med Teresa ville ha vært en elegant, og rask, løsning på problemet. Men hun var vill etter Liam Christopher … Nå var ikke han den mest observante mannen i verden, men selv han hadde lagt merke til hvordan hun så på Christopher. Selv om han skulle gifte seg av juridiske grunner, ville han ikke ha en kone som lengtet seg syk etter en annen.

Dermed takket han nei til Fikserens tilbud og nøyde seg med å be Teresa om å planlegge det storslagne bryllupet. Hva kunne Fikseren ha på henne? Det måtte være noe stort hvis han trodde han kunne få henne til å gå med på ekteskap. Og nå hadde han fått henne til å påta seg ansvaret for eventen. Det måtte være noe …

Samme kunne det være. Fortiden hennes interesserte ham ikke. Han hadde større problemer, som hvem som kunne tenkes å si ja til å gifte seg med ham. Om to uker.

Teresa lente seg tilbake i stolen og så ut av kontorvinduet. Bygningen lå ved vannet i Seattle, noen kvartaler unna Pike Market. Hun elsket denne utsikten, men i dag klarte hun ikke å nyte den. Hun tenkte bare på blikket Joshua hadde sendt henne da hun forlot ham på rehabiliteringsklinikken. Han forsto at han måtte ligge lavt, likevel hadde han sett på henne som et dyr i bur, og hun hadde fått fryktelig dårlig samvittighet.

Hun ville gjerne tro ham når han nektet for at han var rusavhengig, men hvordan hadde han fått det sprøytemerket på armen? Hadde noen gitt ham en sprøyte og manipulert ham til å ta et fly til andre kanten av landet for å ødelegge Matts selskap? Var det mulig, eller overreagerte hun og lot fantasien løpe løpsk fordi hun så gjerne ville tro ham?

Alt ville bli løst hvis hun kunne betale gjelden hans. Da ville de begge være fri. Hun hadde vært naiv og dum som trodde at bare tiltalen hans ble trukket tilbake, så ville alt ordne seg. Noe så dumt.

De fleste kvinner i slutten av tjueårene bekymret seg for jobben, barna eller ekteskapet – ofte en blanding av alt sammen – men hun tilbrakte tiden med å bekymre seg for ubetalt gjeld til kriminelle, en ubeleilig tiltrekning til en mann som både ville og ikke ville ha henne, og den ene krisen etter den andre. Det var i slike stunder Teresa ønsket at hun hadde en mor å ty til, men både moren og broren var avhengige av henne. Etter at faren døde, var hun limet som holdt familien sammen, den som alltid klekket ut en plan.

Det hadde vært så deilig å skyve byrden over på noen andre, ha noen som støttet henne, men hun var livredd for at den personen ville snu ryggen til henne. Å dele byrden betydde å åpne seg, tillate seg å være sårbar, blotte seg …

Hva om den personen dro sin vei og overlot henne til seg selv? Nei, det var best å klare seg selv. Dessuten var det bare én person hun kunne tenke seg å betro seg til. Hun hadde ikke fortalt andre enn Liam om Joshua og stresset hun opplevde. Og han var enda mer innesluttet og ustabil enn henne. De var litt av et par …

Teresa hørte et kremt og så opp. Corinne sto i døråpningen og så rådvill ut. Teresa vinket henne inn. Corinnes uttrykk gjenspeilte atmosfæren på kontoret. Alle var bekymret for fremtiden til Limitless Events, og Teresa forsto dem godt. Det var sikkert flere av de ansatte som allerede var i gang med å se seg om etter nye jobber.

Corinne hadde sikkert en rekke spørsmål, men hun nøyde seg med ett: «Hva er planen?»

«Vi skal arrangere bryllupet til Brooks Abbingdon, og det skal være gedigent.»

Corinne sperret opp øynene. «Skal han gifte seg? Med hvem?» Corinne fulgte godt med på kjendisers gjøren og laden, og nå lurte hun på om hun hadde gått glipp av noe viktig.

«Det sa han ikke.»

«Hva? Jeg skjønner ikke …»

«Han fortalte ikke hvem han skal gifte seg med. Det er vel en som er fryktelig mediesky. Det er greit. Vi trenger ikke hennes meninger. Brooks var veldig klar på hva han ville ha.»

Corinne lente seg frem. «Hva vil han ha?»

«Han vil at vi skal gjenskape bryllupet til Delilah Rhodes og Alex Dane. Med ett viktig unntak …»

Corinne satt nærmest og hoppet i stolen. «Hva da? Si det!»

«De hadde et stort budsjett.»

«Så vårt budsjett blir mindre. Søren også. Ok, vi kan være kreative.»

Teresa ristet på hodet. «Nei, vi har et ubegrenset budsjett. Vi kan bruke så mye penger vi vil på hva vi vil, men det skal bli årets bryllup. Den eneste haken er at det skal stå om to uker.»

Corinne klistret på seg et smil for å vise at hun tok spøken. «Ha, ha.»

«Jeg skulle ønske jeg spøkte, men det gjør jeg ikke. Brooks har kastet en livbøye til oss. Prisen for livbøyen er minimalt med tid.» Teresa smilte anstrengt. «Hvis vi jobber døgnet rundt, har vi kanskje alle en jobb å gå til i neste måned også.»

Corinne stirret på henne mens forvirring og vantro lyste fra øynene hennes. Teresa ga assistenten litt tid til å fordøye det hele. Hun hadde kommet til kontoret hennes i den tro at firmaet ikke ville klare seg etter lørdagens fiasko, men i stedet for en runde oppsigelser, skulle de planlegge årets bryllup.

Hvordan hadde dette skjedd? Hvorfor skjedde det? Teresa kunne ikke svare på Corinnes spørsmål, ikke uten å forklare at hun skyldte noen en tjeneste og at dette var en del av oppgjøret. Fikseren hadde fortalt henne at hun skyldte ham en tjeneste in natura, og nå var tiden kommet.

Hun hadde alltid vært redd for at Fikseren ville be henne om å gjøre noe ulovlig, hun visste at han ikke var noen lovlydig engel. Derfor var hun usigelig lettet over at han ba henne bruke evnene sine til å betale gjelden. Tidsrammen var fullstendig latterlig, men sammenlignet med noe av det hun hadde sett for seg, var dette rene barnematen. Og det beste av alt var at Brooks ville betale for det.

Hun lurte på hvordan Brooks hadde fått høre om Fikseren. Hun lurte også på om han bare hadde bedt om hjelp til å arrangere bryllupet. Selv hadde hun hørt om Fikseren gjennom den tidligere sjefen sin, Mariella Santiago-Marshall, men hvordan hadde Brooks kommet i kontakt med ham? Det måtte være via jungeltelegrafen som de søkkrike hadde tilgang til. Men i motsetning til hennes gjenytelse, måtte nok Brooks betale kontant.

Det samme kunne det være. Hun ble kvitt en gjeld, og hun skulle bruke det store honoraret Brooks hadde tilbudt henne til å betale noe av gjelden til Josh på sju millioner. Forhåpentligvis kunne hun kjøpe seg litt mer tid.

Men ingen ville få betalt hvis de ikke satte i gang å jobbe.

«Lag en plansje over alle de dyreste bryllupene våre og vis den til Brooks. På den måten kan vi få en idé om hva han vil og ikke vil ha.»

Da Corinne hadde gått ut, reiste Teresa seg og gikk bort til vinduet. Seattle-Bremerton-fergen krysset Elliot Bay. Hun la håndflaten mot ruten og sukket. Det var grått og vått der ute. Vanligvis brydde hun seg ikke om været, men i dag minnet det henne om gråheten innvendig, tomrommet …

Hun savnet Liam.

Venn deg til det. Du kommer til å savne ham veldig lenge.

Aldri mer skulle hun kjenne leppene hans mot sine, skjeggstubbene som skrapte mot huden. Kroppen hennes ville ikke dirre av nytelse når han dvelende kysset henne …

Minnene vellet opp om hvordan han langsomt trakk blusen opp fra linningen og lot fingrene gli over bar hud. Liam elsket å snu henne rundt og trykke seg mot baken hennes. Han behandlet henne som en presang han ville bruke god tid på å åpne uansett hvor mye hun maste. Han kledde langsomt av henne mens han ga henne komplimenter. Han visste hvor han skulle ta på henne for å hisse henne opp, og han kunne gi henne orgasme med fingrene og tungen og først da trengte han inn i henne og bygget opp spenningen igjen. Og igjen. Og enda en gang før han lot henne eksplodere.

Ingenting av det kom til å skje igjen.

Det var til å gråte av. Men det gjorde hun ikke fordi hun var Teresa St. Claire. Når hadde tårer hjulpet på noe som helst? Nei, det beste hun kunne gjøre, var å gå på med krum hals. Det var det hun var god til. Men det ble stadig vanskeligere.

*

På kontoret sitt ved Abbingdons private flyplass i utkanten av Seattle, så Brooks opp fra dataskjermen idet en ACJ – en Airbus Corporate Jet – landet. Landingen var perfekt på den våte, glatte landingsbanen. Limousinene forlot hangaren for å hente de tjue gjestene som hadde fløyet inn for å se Carmen. Han hadde fått tilbud om billetter, men han hadde ikke tid til å gå i operaen nå som han måtte finne seg en brud for å trygge fremtiden.

Han så ned på skjermen igjen og åpnet en e-post som hadde kommet inn mens han beundret flyet.

Til vurdering.

Det sto ikke noe mer, men Brooks visste uten et snev av tvil at den var fra Fikseren. Han klikket på det første av tre vedlegg. Et bilde av en skjønnhet med ravnsvart hår poppet opp på skjermen. Under bildet var det listet opp hvorfor hun var en passende kandidat. Hun het Mari Ruiz, var skilt og eksmannen hadde etterlatt henne uten penger. Hun hadde to universitetsgrader, var mester i selskapsdans og snakket tre språk. Hun var også gourmetkokk.

Hm, interessant. Brooks åpnet det neste vedlegget. Bildet viste en pen kvinne med rødt hår. Hun var en ung enke som var på utkikk etter en far for sine tre barn, alle under sju år. Brooks avviste henne umiddelbart. Situasjonen var vanskelig nok. Det var ingen grunn til å trekke barn inn i den. Han sukket og åpnet det siste vedlegget.

Ser man det. Nicolette Ryan var ikke en han ventet å finne på datamaskinen sin halv ti på formiddagen. Han kjente Nicolette, var blitt presentert for henne et par ganger, og han hadde fått mikrofonen hennes opp i ansiktet ved flere anledninger. Hun var intelligent og morsom. Langt, svart hår, liten og slank. Uttrykksfulle brune øyne. Sexy som bare pokker. Han likte henne. Hun var den eneste journalisten han og hans venner og bekjente ville uttale seg til.

Men hvorfor sto hun på listen over passende bruder? Han leste det som var skrevet under bildet. Nicolette Ryan var intelligent og ambisiøs og ville helst jobbe med seriøs journalistikk. Hun ville lage en dokumentarfilm, men ingen tok henne seriøst. Prosjektet var viktig for henne, relatert til en personlig hendelse i fortiden, og Fikseren var sikker på at hun ikke skydde noen midler for å få virkeliggjort prosjektet.

Brooks ergret seg over den kryptiske kommentaren om fortiden hennes. Han trykket på svar og hamret ned en kort beskjed der han krevde en forklaring. Han skulle akkurat til å sende den da en tanke slo ham. Hvis Fikseren hadde ønsket å gi ham den informasjonen, hadde han gjort det.

Poenget var at Nicolette Ryan ønsket å oppnå noe, og hvis han kunne hjelpe henne med det, ville hun kanskje gå med på et midlertidig ekteskap. Han hentet opp bildet av den første kvinnen igjen, men sammenlignet med Nicolette, så hun altfor krevende ut.

Han hadde møtt Nicolette. Han likte henne og hadde følt en viss spenning når de snakket sammen. Det var ikke kjærlighet ved første blikk – hvem trodde på sånt uansett? – men noe var det.

Han ble håpefull. Alle hadde sin pris – hans var Abbingdon Airlines – og han måtte bare finne ut om dokumentarfilmen hennes var viktig nok til at hun ville gi avkall på singellivet. Han håpet det. Tiden begynte å bli knapp.

